tartuNLP/wikipedia-smugri-20251201 huggingface dataset:
Gerardo Celasco

Gerardo Celasco (Adrian Bellani]; s. 8. huhtikuuta 1982) on yhdysvaltalainen näyttelijä. Hän oli toinen näyttelijä, joka näytteli Miguel Lopez-Fitzgeraldia NBC:n päivädraamassa Passions.
Biografia.
Lapsena Celasco muutti perheensä kanssa vanhempiensa kotimaahan El Salvadoriin. Hän sai koulutuksensa American School of El Salvadorissa (Escuela Americana). Siellä hän ei vain kilpaillut kansainvälisissä hevoshyppykilpailuissa, vaan hän voitti ja kutsuttiin kilpailemaan AASCA Keski-Amerikan kisoissa edustaen maataan. Celascosta tuli myös erittäin taitava lentopalloilija, ja jälleen kerran hänet kutsuttiin osallistumaan Keski-Amerikan kisoihin. Joukkue, jossa hän pelasi, voitti Keski-Amerikan turnauksen. Celascolla oli etuoikeus harjoitella El Salvadorin maajoukkueen kanssa.
Celasco palasi myöhemmin Yhdysvaltoihin opiskelemaan rahoitusta Southern Methodist Universityssä. Hän jatkoi rahoituksen tutkinnon suorittamista Southern Methodist Universitystä Dallasissa, Teksasissa. Pian sen jälkeen salvadorilainen muotivalokuvaaja Roberto Aguilar pyysi Celascoa Toni &amp; Guy Bed Head -kampanjan kasvoksi. Hän esiintyi myös Frankie J:n musiikkivideossa kappaleelle "And I Had You There".
People en Español -lehti äänesti hänet yhdeksi maailman 25 kuumimmista latinalaisista poikamiehistä vuonna 2006. Celasco näytteli Miguel Lopez-Fitzgeraldia NBC:n päivädraamassa Passions vuosina 2006–2007. Vuonna 2007 hän esiintyi Passionsin kanssa. tähti Heidi Mueller Tyra Banks Show -ohjelmassa auttaa isännöimään Tyraa "saippuaoopperakoulun" kautta.
Vuonna 2019 Celasco esiintyi Xavier Castillona ABC-sarjassa How to Get Away with Murder.
Yksityiselämä.
Celasco asuu tällä hetkellä Los Angelesissa, mutta on erittäin läheinen perheensä kanssa ja vierailee heidän luonaan usein San Salvadorissa. Hän alkoi seurustella näyttelijä Jennifer Morrisonin kanssa vuonna 2019; myöhemmin pari meni naimisiin salassa.
Prisma-keskus (Lohja)

Prisma-keskus on Lohjalla, Laurin- ja Kauppakadun välissä sijaitseva ostoskeskus. Se on saanut nimensä sen merkittävimmästä liikkeestä, Prismasta. Samassa rakennuksessa toimii myös Lohjan linja-autoasema.
Prisma-keskus avattiin 11. lokakuuta 2007. Hanketta suunniteltiin jopa 35 vuotta. Rakennuksen tieltä purettiin vuonna 1977 rakennettu linja-autoasema sekä pienempi liikerakennus. Se on poikkeava monesta Prisma-kaupasta, sillä se sijaitsee aivan kaupungin keskustassa eikä sen laitamilla. Liikkeiden lisäksi siinä on noin parikymmentä asuntoa. Pysäköintipaikat sijaitsevat liiketilojen yläpuolella kahdessa kerroksessa ja katolla.
Liikkeet.
Ostoskeskuksen liikkeisiin lukeutuvat:
Göte

Göte on ruotsalainen miehen etunimi.
Göte on alkujaan lyhentymä muinaisskandinaavisesta nimestä "Gøtmar", joka merkitsee Göötanmaan asukasta. Samaa merkitsee myös nimen myöhemmin syntynyt naispuolinen vastine Göta.
Suomessa nimi Göte on Digi- ja väestötietoviraston tietojen mukaan annettu vuoden 2019 loppuun mennessä 180 henkilölle. Nimestä esiintyy myös harvinaisempi kirjoitusasu "Göthe", mutta se on annettu alle 40 henkilölle.
Göten nimipäivä on suomenruotsalaisen kalenterin mukaan nykyisin 8. syyskuuta. Ruotsissa nimipäivä on kuitenkin 27. tammikuuta, ja samoin oli Luulajan suomenkielisessä almanakassa vuosina 1901–1918. Suomenruotsalaiseen kalenteriin nimi otettiin vuonna 1950, ja nimipäivä oli aluksi 11. toukokuuta, mutta vuonna 1973 se siirrettiin nykyiselle päivälleen, joka ennestäänkin oli Götan nimipäivä.
Jason Davidson

Jason Davidson (s. 29. kesäkuuta 1991 Melbourne) on australialainen jalkapalloilija, pelipaikaltaan vasen laitapuolustaja. Hän edustaa belgialaista Eupenia. Hän on kotimaansa lisäksi pelannut aiemmin Portugalissa, Alankomaissa, Englannissa, Kroatiassa, Sloveniassa ja Etelä-Koreassa.
Davidson pelasi Australian A-maajoukkueessa ensimmäisen kerran elokuussa 2012. Hän on elokuun 2022 loppuun mennessä pelannut 23 A-maaottelua, joista 20 ottelua avauskokoonpanossa, ja tehnyt niissä yhden maalin. Hän pelasi täydet minuutit Australian kaikissa kolmessa ottelussa MM-kilpailuissa 2014. Hän kuului Aasian-mestaruuden vuonna 2015 voittaneeseen joukkueeseen ja teki maaottelu-uransa ainoan maalin mestaruusturnauksen välierässä Arabiemiirikuntia vastaan.
Borova

Borova () on kaupunkityyppinen taajama Harkovan alueella Ukrainassa. Se sijaitsee Donetsin vesistöön kuuluvan Borovajoen varrella, 165 kilometriä Harkovasta itäkaakkoon. Paikkakunnan kautta kulkee pohjois–etelä-suuntainen rautatie (osuus Kupjansk-Vuzlovyi – Sosnove) ja alueellinen maantie R79 (). 
Vuonna 2025 taajamassa oli 6 asukasta. Vuonna 2001 väkiluku oli 6 843. Tuolloin asukkaista ukrainalaisia oli yli 90 prosenttia, loput olivat venäläisiä, valkovenäläisiä, armenialaisia, azerbaidžanilaisia, juutalaisia, jne.
Ensimmäinen historiallinen merkintä paikkakunnasta on vuodelta 1660. Kaupunkityyppisen taajaman aseman se sai vuonna 1968. Taajama oli vuosina 1923-2020 Borovan piirin keskus. Ukrainan heinäkuun 2020 aluehallinnollisessa uudistuksessa taajama liitettiin osaksi aiemmasta laajennettua Izjumin piiriä.
&lt;br clear=left&gt;
Laie

Laie () on kaupunki Honolulun piirikunnassa, O‘ahun saaren pohjoisrannikolla. Vuoden 2020 väestönlaskennassa Laiessa laskettiin olevan 5 963 asukasta. Kaupungin maapinta-ala on 3,47 km2.
Laiessa sijaitsee mm. Havaijin Brigham Youngin yliopisto. Suurin osa alueen asukkaista on mormoneita. Uskonto alkoi leviämään Havaijilla 1800-luvun puolessa välissä ja vuonna 1864 mormonit ostivat maata Havaijin kuningaskunnalta perustaakseen oman yhteisönsä. Vuonna 1919 Laieen valmistui Laien temppeli.
Meikle

Meikle on sukunimi, joka on muun muassa seuraavilla henkilöillä:
Mikkilä

Mikkilä on sukunimi, joka on muun muassa seuraavilla suomalaisilla henkilöillä:
Elsebeth Kock-Petersen

Elsebeth Kock-Petersen (s. 15. tammikuuta 1949 Kööpenhamina) on tanskalainen Venstren poliitikko. Hän on istunut kansankäräjillä vuosina 1975–1977 ja 1984–1990 sekä toiminut Tanskan kirkkoministerinä 1982–1984, sosiaaliministerinä 1984–1986 ja terveysministerinä 1988–1989. Hän on koulutukseltaan juristi.
Lublinin voivodikunta (1975–1998)

Lublinin voivodikunta () oli vuosina 1975–1998 yksi Puolan 49 voivodikunnasta. Sen hallintokeskus oli Lublin. Vuonna 1997 alueen väkiluku oli 1 027 500. Siihen kuului 69 kuntaa ja sen alueella oli 17 kaupunkia. Vuoden 1999 hallintouudistuksessa Lublinin voivodikunnan alueesta tuli osa uutta Lublinin voivodikuntaa.
Holden Commodore (2013)

Holden Commodore VF on Holden Commodoren neljännen sukupolven mallin uudistettu versio, jota valmistettiin vuosina 2013–2017. Mallisarjaan kuuluivat myös ylellisempi Holden Calais sekä kaksiovinen avolavamalli Holden Ute. Yhdysvalloissa Commodorea myytiin nimellä Chevrolet SS ja Yhdistyneessä kuningaskunnassa nimellä Vauxhall VXR8.
Holden Commodore VF (2013–2017).
Alun perin koritunnuksella VE tunnettu neljännen sukupolven Commodorelle tehtiin vuonna 2013 perusteellinen kasvojenkohotus, jonka yhteydessä koritunnukseksi vaihtui VF. Suurimmat ulkonäölliset muutokset olivat uudelleenmuotoillut ajovalot ja puskurit, lisäksi sedaniin tuli uudet, aiempaa leveämmät takavalot. Sisusta oli uudistettu täysin, sillä kojelauta ja ohjauspyörä olivat kokonaan uusia. Kaikissa malleissa oli vakiovarusteena kahdeksantuumainen kosketusnäyttö kojelaudan keskellä. Monet sisustuksen komponentit ja painikkeet oli lainattu muista General Motorsin malleista, joten ne olivat samoja kuin esimerkiksi monissa Opel-malleissa. Ulkonäön yksityiskohdissa oli joitain eroavaisuuksia eri malliversioiden välillä. Aiemman perusmalli Omegan sekä osittain myös paremmin varustellun Berlinan korvasi Evoke, joka oli nyt malliston edullisin versio. Calais oli ylellisempänä markkinoitu versio, jonka mallinimessä ei ollut viittausta muuhun Commodore-mallistoon. Commodore SV6 ja SS puolestaan edustivat malliston urheilullisempaa päätä.
Syyskuussa 2015 esiteltiin uudistuneet mallivuoden 2016 autot. Uudistettuun mallisarjaan viitataan yleensä VF II -nimellä. Ulkonäköön tehtiin pieniä muutoksia, esimerkiksi farmarimalliin tuli uudet LED-takavalot. V8-moottori kasvoi 6,0-litraisesta 6,2-litraiseksi.
Ranskan Polynesian presidentti

Ranskan Polynesian presidentti (, ) on Ranskan Polynesian hallituksen päämies. Hänet valitsee tehtäväänsä Ranskan Polynesian parlamentti. Toimikauden pituus on viisi vuotta ja sen voi uusia kerran. Nykyisenä presidenttinä toimii Moetai Brotherson, joka valittiin virkaansa 12. toukokuuta 2023.
Virka perustettiin vuonna 1984 nimellä "hallituksen presidentti". Nykyiseen muotoonsa se vaihdettiin vuonna 2004. Presidentin kuukausipalkka on 680 580 CFP-frangia eli hieman vajaa 5700 euroa.
Presidentti toimii ensisijaisesti Ranskan Polynesian edustajana Ranskan keskushallinnolle. Lisäksi presidentti on virkansa puolesta Tahiti Nuin ritarikunnan suurmestari. Muita presidentin tehtäviä ovat mm.:
Tongan kruunun ritarikunta

Tongan kruunun ritarikunta () on tongalainen ritarikunta, joka perustettiin vuonna 1913 Tupou II:n käskystä. Sitä jaetaan tunnustuksena poikkeuksellisista ansioista valtion tai kruunun hyväksi. Tongan kuningas, nykyään Tupou VI, on ritarikunnan suurmestari.
Kunniamerkkiä jaetaan neljässä luokassa (ketju, suurristi, komentaja ja jäsen) ja ritarikunnan nauha on punainen kahdella valkoisella raidalla:
Tongan kuningas

Tongan kuningas on Tongan valtionpäämies. Nykyinen kuningas on Tupou VI, joka nousi valtaistuimelle 18. maaliskuuta 2012 veljensä George Tupou V:n kuoltua.
Vuonna 2017 valtion budjetista korvamerkittiin hovin kuluihin 4 894 900 pa‘angaa.
Historia ja valtaoikeudet.
Kuningas-instituutio perustettiin Tongan perustuslain nojalla vuonna 1875 ja ensimmäisenä kuninkaana toimi George Tupou I. Perustuslain mukaan kuningasta ei voi asettaa syytteeseen ilman maan hallituksen suostumusta. Lisäksi kuninkaalla on mm. seuraavat valtaoikeudet:
Lisäksi kuningas päättää loppupeleissä Tongan kansalaisuuden myöntämisestä sen jälkeen, kun hakijat ovat täyttäneet muut kanalaisuuslain asettamat ehdot. Kuningas on myös tongalaisten ritarikuntien suurmestari.
Kruununperimys ja tittelit.
Kruunu periytyy ensisijaisesti hallitsevan monarkin vanhimmalle avioliitosta syntyneelle pojalle ja sitten edelleen tämän avioliitossa syntyneille pojille. Miespuolisten laillisten jälkeläisten puutteessa myös tyttäret voivat periä kruunun. Kruununperimysjärjestyksessä riittävän korkealla olevat henkilöt eivät saa mennä naimisiin ilman kuninkaan lupaa. Henkilö, joka on tuomittu yli 2 vuoden vankeuteen ei voi periä kruunua. Perustuslaki kieltää myös "hulluja ja imbesillejä" perimästä kruunua.
Hallitsevaa monarkia puhutellaan tittelillä "Teidän Majesteettinne" ja tämän koko titteli on Me [nimi] Jumalan armosta, Tongan kuningas ().
Tongan kuningas omistaa virallisesti kaikki maassa olevat lepakot, ja vain kuningasperheen jäsenet saavat metsästää niitä.
Luettelo Tongan kuninkaista.
Lähde:
Mauna ʻAla

Mauna ‘Ala () on Havaijin kuninkaallisten mausoleumi, joka sijaitsee O‘ahun saarella. Mausoleumiin on haudattu sekä Kamehameha- että Kalākaua-suvun hallitsijat. Vain Kamehameha Suurta ei ole haudattu mausoleumiin; hänen jäänteensä on haudattu salaiseen paikkaan todennäköisesti Havaijin saarelle.
Mausoleumin katsotaan olevan suvereenia havaijilaista maata, minkä vuoksi siellä voidaan liputtaa Havaijin lipulla ilman Yhdysvaltojen lippua. Mausoleumia rakennettiin vuosina 1863–1865. Se on myös ainoa Yhdysvaltain maaperällä sijaitseva kuninkaallinen hautausmaa.
Wellingtonin Victoria-yliopisto

Wellingtonin Victoria-yliopisto (, ) on Uuden-Seelannin Wellingtonissa sijaitseva julkinen yliopisto. Se on perustettu vuonna 1897.
Yliopistossa opiskelee yli 22 000 opiskelijaa, joihin kuuluu 3900 kansainvälistä opiskelijaa. 
Yliopisto jakautuu yhdeksään tiedekuntaan:
Kolin työväentalo

Kolin työväentalo on Lieksan Kolin kylässä sijaitseva työväentalo. Talon omistaa Kolin Työväenyhdistys.
Historiaa.
Kolin työväenyhdistys (vuoteen 1937 saakka Kolin ja Hattusaaren työväenyhdistys) perustettiin vuonna 1917. Samana vuonna yhdistys liittyi Sosialidemokraattiseen puolueeseen. 
Sisällissodan jälkeen yhdistyksen toiminta vaikeutui joksikin aikaa, mutta jo vuonna 1920 se sai ostettua entisen nuorisoseuran talon. Joitakin kyläläisiä ei miellyttänyt, että nuorisoseuratalo oli päätynyt työväentaloksi, ja talo kärsikin alkuvuosinaan usein vahingonteoista. Lisäksi se ei vielä vuonna 1924 ollut talvikäyttöön sopivassa kunnossa. Varoja kunnostukseen oli yritetty kerätä arpajaisilla, mutta tuloja ei tullut riittävästi. Arpoja oli painettu 20 000, mutta vain reilut 7 000 saatiin myytyä. Vuonna 1928 yhdistyksessä oli 19 jäsentä. 
Talon kunnostusta ainakin suunniteltiin myös kesälle 1953, jolloin tarkoituksena oli korjata uunia ja laajentaa taloa. Vuonna 1957 talo myytiin, ja yhdistys osti Työväen Urheiluliiton paria vuotta aiemmin rakentaman Kolin huvilavan. Vuonna 1958 yhdistys erosi sosialidemokraattisesta puolueesta ja liittyi Työväen ja Pienviljelijäin Sosialidemokraattiseen Liittoon. Vuonna 1962 yhdistyksestä lähteneet sosialidemokraatit perustivat Kolin Sosialidemokraatit ry:n. Vuonna 1972 Kolin työväenyhdistys palasi sosialidemokraattiseen puolueeseen, ja samana vuonna Kolin Sosialidemokraatit ry lakkautettiin.
Elokuussa 1980 Kolin Huvilava tuhoutui tulipalossa, joka todettiin oikeudessa tuhopoltoksi. Uuden työväentalon avajaiset pidettiin vuonna 1984, joskin siellä oli päästy kokoontumaan jo edellisenä vuonna. Talon nimeksi tuli Koli-pirtti, ja sen liiketilat vuokrattiin yksityiselle yrittäjälle. 
Toimintaa työväentalolla.
Työväentalolla on järjestetty muun muassa kesäjuhlia ja iltamia. Vuosina 1957–1980 yhdistyksen omistuksessa ja käytössä oli Kolin Huvilava, jolla järjestettiin tansseja. 
Nykyinen toiminta.
Talon omistaa edelleen Kolin Työväenyhdistys, jossa toimii nykyään noin 10 jäsentä. Vuonna 2017 yhdistys suunnitteli omaisuutensa säätiöimistä vanhusten hyväksi ja toivoi saavansa säätiöön mukaan muita, varakkaita yhdistyksiä. Vanhusten päivätoimintaa voisi alkuun järjestää työväentalolla, jonka tontilla on myös rakennusoikeutta jäljellä. Suunnitelmien etenemisestä ei ole tietoa.
USS Clark (FFG-11)

USS Clark (runkonumero FFG-11) oli Yhdysvaltain laivaston Oliver Hazard Perry -luokan ohjusfregatti.
Valmistus.
Alus tilattiin Bathista Mainesta Bath Iron Works Corporationilta, missä köli laskettiin 17. heinäkuuta 1978. Alus laskettiin vesille 24. maaliskuuta 1979 kumminaan amiraali Joseph James Clarkin leski Olga Clark ja otettiin palvelukseen 9. toukokuuta 1980 ensimmäisenä päällikkönään William E. Kelley.
Palvelus.
Palvelukseenotettaessa alus liitettiin Yhdysvaltain Atlantin laivastoon 12. risteilijähävittäjäosaston () 8. hävittäjälaivueeseen (). Alus lähti 23. kesäkuuta 1980 Bathista uuteen kotisatamaansa Mayportiin Floridaan, jonne se saapui 1. heinäkuuta. Alus palasi 9. tammikuuta 1981 huollettavaksi Bathiin, mistä se vapautui 9. huhtikuuta. Se aloitti Puerto Ricossa ja St. Croixissa asejärjestelmien kohdistamisen (), joiden päätyttyä 28. huhtikuuta alus osallistui sukellusveneidentorjuntaharjoitus Ocean Ventureen. Harjoituksen aikana alukselta laukaistiin ensi kerran torpedo. Lokakuussa aluksen piti osallistua Readex 1-82 -harjoitukseen, mutta kahden dieselgeneraattorin vaurioituminen esti osallistumisen.
Alus poistettiin palveluksesta 15. maaliskuuta 2000 ja luovutettiin Puolalle, joka liitti sen laivastoonsa nimellä "ORP Generał Kazimierz Pułaski" runkonumerolla 272.
Täpläselkäutaka

Täpläselkäutaka ("Otopharynx tetraspilus") on kirjoahventen (Cichlidae) heimoon kuuluva makeissa vesissä elävä kalalaji, jota pidetään akvaariokalana. Se voi kasvaa enintään 16 senttimetrin mittaiseksi.
Täpläselkäutakaa tavataan Malawijärven kaakkoisosassa, Malombejärvessä ja Shirejoessa. Laji on pohjakala ja elää kasvillisuutta kasvavissa suojaisissa lahdissa. Se käyttää ravinnokseen leviä ja äyriäisiä. Kansainvälinen luonnonsuojeluliitto IUCN luokittelee täpläselkäutakan elinvoimaiseksi lajiksi.
Raide-Jokerin varikko

Raide-Jokerin varikko Helsingin Roihupellossa palvelee pikaraitiotie Raide-Jokerin raitiovaunuja. Se valmistui syyskuussa 2022. Varikolla säilytetään ja huolletaan kaikkia 29 tilattua Artic X54 -vaunua. Tarvittaessa säilytyshallia laajennetaan pidemmillekin vaunuille. 
Varikon alueella on yhteensä noin neljä kilometriä raiteita. Varikkorakennuksessa sijaitsevat myös kuljettajien ja asentajien sosiaali- ja toimistotilat.
Serialisointi

Serialisointi tarkoittaa tietojenkäsittelytieteessä tietorakenteen muuttamista tiedostoon tai tietokantaan säilömistä varten tai toiselle koneelle lähettämiseen tietokoneverkon kautta. Kun muutettu tietorakenne luetaan uudelleen ja palautetaan takaisin alkuperäiseen muotoonsa, on tuloksena identtinen versio alkuperäisestä tietorakenteesta. Serialisointia voi käyttää useimmissa yleisissä ohjelmointikielissä.
Jotta serialisointia on mahdollista käyttää, tarvitaan tavat tiedon pakkaukseen ja sen muuttamiseen takaisin alkuperäiseen muotoon. Muistissa olevat tavut järjestetään muotoon, josta ne voidaan tarvittaessa palauttaa käsiteltäväksi. Aiheeseen liittyy paljon huomioitavia seikkoja: esimerkiksi tekstille käytettävä merkistö, tavujärjestys tai muut eri koodausmenetelmien erot.
Eräissä yhteyksissä serialisointia kutsutaan "jäsentämiseksi" (). Huomaa, että tämä on kuitenkin eri asia kuin syntaktinen jäsentäminen ().
Korisevan työväentalo

Korisevan työväentalo tai Ruosman työväentalo oli Lieksan kaupungin (tuolloin Pielisjärvi) Ruosman kylässä sijainnut työväentalo, jonka rakennutti Korisevan työväenyhdistys. Talo tuhoutui tulipalossa vuonna 1932.
Historiaa.
Korisevan työväenyhdistys perustettiin vuonna 1905. Perustavassa kokouksessa mukaan liittyi 28 jäsentä. Ruosman kylä on suurimman osan ajasta kuulunut Korisevan työväenyhdistykseen, mutta välillä Ruosmassa on ollut myös oma työväenyhdistyksensä. Työväentalohankkeet ovat olleet Korisevan ja Ruosman yhteisiä.
Työväentaloa ryhdyttiin rakentamaan pian yhdistyksen perustamisen jälkeen. Kivijalka saatiin valmiiksi, mutta tuossa vaiheessa maanomistaja kielsi rakentamisen. Vuonna 1917 yhdistys rakensi talon Ruosman kylän Ruunamäelle. Talo kuitenkin tuhoutui tulipalossa heinäkuisena yönä 1932. Talossa oli edellisenä iltana pidetty iltamat, jotka päättyivät puoliltaöin. Työväentalon vahtimestarin vaimo huomasi palon, mutta koska lähimmät talot olivat kaukana eikä vettäkään ollut riittävästi saatavilla, talo paloi perustuksiaan myöten. Paloa epäiltiin tuhopoltoksi, ja poliisi tutki asiaa, mutta syttymissyy ei varmistunut. 
Vuonna 1938 yhdistys päätti rakentaa tuhoutuneen talon tilalle, uudelle tontille, tanssilavan. Lavan yhteyteen rakennettiin myös ravintola. Ajoittaisten järjestyshäiriöiden vuoksi lavan ympärille rakennettiin aita, ja lavan viereen putka. Lava mahdollisesti oli ensin Ruosmassa ja siirrettiin vuonna 1959 Korisevan puolelle. Vuonna 1988 lava oli mennyt niin huonoon kuntoon, että se myytiin pois siirrettäväksi.
1940-luvun lopulla oli herännyt myös ajatus uuden työväentalon rakentamisesta. Tontti ja rakennuspuut hankittiin ja piirustukset tehtiin. Yhdistystä alkoi kuitenkin epäilyttää, löytyisikö siltä resursseja niin isoon hankkeeseen. Työväentalohanke unohtui vähitellen, rakennuspuut myytiin ja tontti laitettiin vuokralle. 
Toimintaa talolla.
Talolla toimi erilaisia opintokerhoja, ja siellä harrastettiin muun muassa teatteria. Näytelmiä esitettiin iltamissa, joita järjestettiin myös yhteistyössä Martta-yhdistyksen kanssa. Työväentalolla pidettiin tansseja, ja myös kyläkunnan yhteisiä äitienpäiväjuhlia vietettiin.
Jean-Baptiste de La Salle

Jean-Baptiste de La Salle (30. huhtikuuta 1651 Reims, Ranska – 7. huhtikuuta 1719 Rouen, Ranska) oli ranskalainen roomalaiskatolinen pappi ja kasvattaja. Hän perusti ensimmäiset opettajien koulutuslaitokset ja normaalikoulut opettajaharjoitteluun. Häntä on kutsuttu modernin pedagogiikan isäksi. 
Elämä.
Aatelissyntyinen La Salle oli rikkaan lakimiehen poika, joka sai isänsä vaikutusvallan ansiosta jo varhain kaniikin viran katedraalissa. Hän perusti sinne koulun, jossa köyhille lapsille annettiin ilmaista alkeisopetusta. La Sallen toiminta laajeni pian, ja hänen ympärilleen kerääntyi joukko innokkaita avustajia, ja hän päätti luopua virasta ja omistautua kokonaan kasvatukselle. Hänen avustajansa järjestäytyivät yhteisöksi, joka vähitellen levittäytyi ympäri Ranskaa. La Salle perusti myös sisäoppilaitoksia keskiluokkaisille pojille. Roueniin perustettiin ensimmäinen opettajien koulutuslaitos, Collège de Saint-Yon. Vuonna 1725, kuusi vuotta perustajan kuoleman jälkeen, paavi tunnusti La Sallen maallikkoyhteisön virallisella nimellä ”Kristillisten koulujen veljet” (lat. "Fratres Scholarum Christianarum"; tunnetaan myös nimllä ”Ignoranttiveljet”, ransk. "Frères ignorantins", ja De La Salle -veljet). Järjestön jäsenet vannoivat tavanomaiset luostarilupaukset, mutta eivät pyrkineet pappeuteen. Ensimmäisen sadan vuoden aikana järjestön toiminta rajoittui pääasiassa Ranskaan, mutta 1800-luvulla se levisi useimpiin Länsi-Euroopan maihin, ja se on ollut huomattavan menestyksekäs myös Yhdysvalloissa. 
Katolinen kirkko julisti Jean-Baptiste de La Sallen pyhimykseksi vuonna 1900. Hänen kirjoituksiinsa kuuluvat "Les Devoirs d’un chrétien" (1703; ”Kristityn velvollisuudet”), "Méditations" (1730–1731) ja "La Conduite des écoles chrétiennes" (1720; ”Kristillisten koulujen johtaminen”).
Cercenasco

Cercenasco () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 1 795 asukasta.
Jere Pajunen

Jere Pajunen (s. 16. lokakuuta 1986) on suomalainen suunnistaja, joka edustaa Kalevan Rastia. Pajunen on toiminut valmentajana IFK Lidingössä vuosina 2017–2018 ja toimi myös Tero Föhrin sijaisena Hankasalmen suunnistuslukiossa syksyllä 2022. Pajunen on ollut parhaimmillaan Suomen H21 Loppuranki 9. sijalla (2014). Suunnistusurallaan Pajunen on edustanut Mikkelin Suunnistajia, Navia, IFK Lidingöä ja Kalevan Rastia. 
Pajunen on yksi viidestä urheilijasta jotka ovat ottaneet sekä suunnistuksen että yleisurheilun SM-mitalin samana vuonna. Tämän hän suoritti vuonna 2014 ottaessaan pronssia SM-maantiellä ja myös hopeaa suunnistuksen SM-pitkällä, sekä pronssia suunnistuksen SM-viestissä. Maastojuoksun SM-kisoissa Pajunen on sijoittunut parhaimmillaan pitkällä matkalla neljänneksi (2014) ja on saanut pitkän matkan joukkuekilpailussa Joensuun Katajan joukkueessa SM-kultaa 2014 ja pronssia 2010 ja 2012.
Pajunen opiskeli Itä-Suomen Yliopistossa, kauppatieteellisessä tiedekunnassa.
Lantioniini

Lantioniini (C6H12SN2O4) on aminohappoihin kuuluva orgaaninen yhdiste. Yhdistettä esiintyy useissa peptideissä.
Ominaisuudet, esiintyminen ja synteesi.
Huoneenlämpötilassa lantioniini on kiteistä ainetta. Yhdiste liukenee vähäisessä määrin veteen ja paremmin sekä happoihin että emäksiin. Orgaanisiin liuottimiin se ei liukene. Lantioniini on optinen aktiivista ja sen kiertokyky natriumhydroksidiliuoksessa on +9,4. Lantioniini eristettiin ensimmäisen kerran lampaanvillasta. Sitä esiintyy useissa peptideissä muun muassa ihmisen hiuksissa, laktalbumiinissa sekä useissa bakteerien tuottamissa antibioottisissa peptideissä kuten nisiinissä. Lantioniini muodostuu peptideihin peptidisynteesinjälkeisessä muokkausvaiheessa, kun kysteiini reagoi seriinistä muodostuneen dehydroalaniinin kanssa.
Ensimmäisen kerran lantioniinia valmistetiin synteettisesti kysteiinin ja kloorialaniinin reaktiolla. Sitä voidaan valmistaa myös esimeriksi kystiinistä, jodialaniinista tai dehydroalaniinista.
Kylänlahden työväentalo

Kylänlahden työväentalo oli Lieksan kaupungin (tuolloin Pielisjärvi) Kylänlahden kylässä sijainnut työväentalo. Talo myytiin purettavaksi vuoden 1967 lopussa.
Historiaa.
Kylänlahden työväenyhdistys (vuoteen 1937 saakka Kylänlahden Varpasen Työväenyhdistys) perustettiin vuonna 1905. Talo rakennettiin tai ainakin rakentaminen aloitettiin ilmeisesti jo vuonna 1923. Vuonna 1935 mainittiin yhdistyksen olleen pari vuotta ”toimettomana” talossa olleiden ”eräiden puutteellisuuksien” vuoksi. Taloa oli kunnostettu talkoilla kyseisen vuoden kevättalvesta alkaen, ja syksyllä vietettiin tupaantuliaisia. Uudistettu talo käsitti salin, näyttämön ja ravintolan. Tupaantuliaisissa väkeä sanottiin olleen salin täydeltä.
Sota-aikaan taloa käytettiin sotilasmajoitukseen, ja yhdistykselle maksettiin tästä korvausta. Sotien jälkeen taloa vuokrattiin iltamia varten yhdistyksille, työväenjärjestöille ja teattereille. Työväenjärjestöille talo annettiin käyttöön ilman vuokraa, muilta perittiin 250 markkaa/ilta. Yhdistys järjesti itsekin iltamia oman talon lisäksi Kylänlahden nuorisoseuran talolla.
1950-luvulla yhdistyksen toiminta hiipui ja mahdollisesti sammui kokonaan noin kymmeneksi vuodeksi. Vuoden 1967 lopussa työväentalo huutokaupattiin purettavaksi ja siirrettäväksi 310 markan hinnalla. Yhdistyksen jäljelle jäänyt omaisuus siirrettiin Lieksan työväenyhdistykselle sillä ehdolla, että jos Kylänlahden yhdistys myöhemmin jatkaisi toimintaansa, se saisi omaisuutensa takaisin. Ilmeisesti näin ei koskaan tapahtunut.
Kupjansk-Vuzlovyi

Kupjansk-Vuzlovyi (; ) on kaupunkityyppinen taajama Ukrainassa Harkovan alueen itäosassa Kupjanskin piirissä. Se sijaitsee Donetsin vesistöön kuuluvan Oskiljoen rannalla. Taajama on keskeinen rautatien risteysalue kookkaine rautatieasemineen. Taajamasta tai sen pohjoispuolla sijaitsevasta Kupjanskin kaupungista rautatie erkanee viiteen suuntaan.
Ukrainan tilastokeskus arvioi taajaman väkiluvuksi 8 989 (1.1.2021). Vuonna 2001 asukkaita oli 9 671 ja he olivat etnisesti pääosin ukrainalaisia. Heinäkuun 2020 aluehallinnollisen uudistuksen yhteydessä tämä taajama yhdistettiin osaksi 133 135 asukkaan (2021) Kupjanskin piiriä.
Kupjansk-Vuzlovyi sijaitsee piirikeskus Kupjanskin kyljessä (välimatka 7 kilometriä kaakkoon) ja 120 kilometriä aluekeskus Harkovasta itäkaakkoon. Venäjän Belgorodin alueen rajalle on matkaa linnuntietä noin 40 kilometriä. 
Paikkakunta muodostui vuonna 1895 rautatien rakentamisen myötä. Taajaman elinkeinoelämästä suuri osa liittyy rautateihin ja rautatiekaluston huoltoon tai korjaamiseen. Osana hyökkäyssotaansa venäläiset miehittäjät valtasivat Kupjanskin piirin ja sen osana myös liikenteellisesti tärkeän Kupjansk-Vuzlovyin taajaman keväällä 2022.
Vuonislahden työväentalo

Vuonislahden työväentalo oli Lieksan (tuolloin Pielisjärvi) kaupungin Vuonislahden kylässä sijainnut työväentalo. Talo purettiin 1950-luvun lopulla.
Historiaa.
Vuonislahden työväenyhdistys perustettiin vuonna 1906. Vuonna 1910 yhdistyksessä oli 20 jäsentä. Talo rakennettiin Soidinsuon liepeille vuonna 1911 suureksi osaksi talkoilla ja lainarahan turvin. Seinähirret saatiin vanhasta tuparakennuksesta. Myöhemmin talon viereen rakennettiin lisäksi tanssilava. Sisällissodan aikana ja jälkeen toiminta oli jonkin aikaa lähes pysähdyksissä ja talo takavarikossa. Talo saatiin takaisin vuonna 1919, mutta suuri osa sen irtaimistosta oli kadonnut tai tuhottu. 
Vuonna 1922 yhdistys osti tontin aivan kylän keskustasta, Pielisjärven Yleisen Osuusliikkeen mailta. Talo siirrettiin vanhalta paikaltaan tälle uudelle tontille. Samoihin aikoihin lakkautettiin Kelvän työväenyhdistys, ja sen varat siirrettiin Vuonislahden yhdistykselle, mikä helpotti rahapulaa. Vuonna 1936 työväentalon salia laajennettiin ottamalla salikäyttöön osa näyttämöä, joka oli ollut tarpeettoman suuri. 1950-luvun lopulla talo oli rapistunut ja huonokuntoinen, ja se päätettiin purkaa. Tilalle rakennettiin tanssilava, joka valmistui vuonna 1959. Lavaan käytettiin osittain vanhan työväentalon hirsiä. Lavaa laajennettiin vuonna 1976. 
Toimintaa työväentalolla.
Talolla järjestettiin iltamia, joissa muun muassa esitettiin yhdistyksen näytelmäkerhon harjoittelemia näytelmiä. Myös muu harrastustoiminta talolla oli vilkasta.
École de la chambre syndicale de la couture parisienne

École de la chambre syndicale de la couture parisienne on yksityinen luovien ammattien korkeakoulu, jonka "Chambre Syndicale de la Haute Couture" perusti vuonna 1927.
Se tarjoaa koulutusta muodin ja haute couture -tekniikoiden alalla ja on ollut vuodesta 2010 lähtien Pariisin 2. kaupunginosassa.
Vuodesta 2019 alkaen "École de la chambre syndicale de la couture parisienne" ja vuonna 1986 perustettu IFM ovat muodostaneet uuden Institut français de la mode.
Kauppakeskus Lohi

Kauppakeskus Lohi on Lohjalla, Anttilan kaupunginosassa sijaitseva kauppakeskus. Se on valmistunut vuonna 2019, ja se on Lohjan merkittävimpiä ostoskeskuksia.
Historia ja liikkeet.
Ennen nykyistä kauppakeskusta tontilla sijaitsi vuonna 1959 valmistunut, arkkitehti Pauli Lehtisen suunnittelema Sokos-tavaratalo. Suuren osan olemassaolostaan tavaratalossa toimivat Sokos ja Ravintola Lohi. Lisäksi siinä toimivat myöhemmin esimerkiksi S-market, Posti, Rosso, Hesburger ja Amarillo. Kaksikerroksista rakennusta laajennettiin vuosina 1971 ja 1987 arkkitehtien Rauno Rainion ja Reima Ruokosen suunnitelmien mukaan. Rakennusta myös muutettiin ulkoisesti monia kertoja, esimerkiksi siirtämällä pääsisäänkäynti Suurlohjankadulta pysäköintialueen puolelle, sekä rakentamalla uuden sisäänkäynnin Vihdinkadun ja Suurlohjankadun kulmaan. Tavaratalo toimi ajan saatossa useilla nimillä, kuten Seutu-Sokos (1959–1987) ja City-Sokos (1987–1996). 
Paikalle suunniteltu Melba-hanke julkistettiin vuonna 2014. Alkuperäinen urakoitsija oli Lemminkäinen. Myöhemmin Lemminkäinen kuitenkin vetäytyi hankkeesta ja kauppakeskuksen nimi muuttui Loheksi. Vanhan tavaratalon purkutyöt aloitettiin vuoden 2017 kesällä, ja ne saatiin päätökseen myöhemmin samana vuonna. Uuden kauppakeskuksen rakentamisen toteutti Jatke, ja sen avajaisia vietettiin syyskuussa 2019. Lohi on S-ryhmän ensimmäinen hiilinegatiivinen kiinteistö. Sille asetettiinkin jo suunnitteluvaiheessa vaatimukset ilmastoystävällisyydestä. 
Kauppakeskuksessa toimivia liikkeitä ovat:
Kauppakeskuksen pysäköinti sijaitsee maan alla liiketilojen alapuolella.
Nebi

Nebi (oikealta nimeltään Veikka Lehtelä, s. 28. heinäkuuta 1999 Turku) on suomalainen artisti, tuottaja ja lauluntekijä. Nebi nousi suosioon keväällä 2022 julkaistessaan ”KiMi-kappaleen artisti Gettomasan kanssa. Myöhemmin kesällä hän julkaisi singlen ”GoDdAmN”. Hän julkaisi debyyttialbuminsa "Täytyy ymmärtää" syksyllä 2022. Loppukeväällä 2023 artisti julkaisi platinaa saavuttaneesta "GoDdAmN"-kappaleesta toisen version "GoDdAmN 2". Nebi julkaisi myös aiemmin keväällä singlen "HuOMiOO" yhdessä iben ja SHRTY:n kanssa. Kappale nousi julkaisun jälkeen Suomen Top 50-listalle.
Nebi julkaisee tuotantonsa oman levy-yhtiönsä, Eiffel Musicin kautta. Ensimmäiset julkaisut saavuttivat nopeasti kultarajan. Kaksi niistä on saavuttanut platinaa.
Laura Lopes

Laura Lopes (o.s. Parker Bowles, s. 1. tammikuuta 1978) on brittiläinen taidegalleristi, joka on johtanut lontoolaista The Space Gallerya ja ollut mukana perustamassa samaan kaupunkiin Eleven-taidegalleriaa. Hän on kuningas Charles III:n puolison, kuningatar Camillan tytär. Camilla oli naimisissa Lopesin isän Andrew Parker Bowlesin kanssa vuosina 1973–1995.
Lopes avioitui tilintarkastajana työskentelevän Harry Lopesin (s. 1977) kanssa vuonna 2006. Heillä on kolme lasta: Eliza (s. 2008) sekä kaksoset Gus ja Louis (s. 2009). Esikoistytär Eliza toimi morsiusneitona prinssi Williamin ja Catherine Middletonin häissä huhtikuussa 2011.
Lopesilla on isoveli Tom Parker Bowles, joka on ammatiltaan ruokatoimittaja ja -kriitikko.
Francisco Borgia

Francisco Borgia (myös Franciscus, ; 28. lokakuuta 1510 Gandia, Valencia, Espanja – 30. syyskuuta 1572 Ferrara, Italia) oli espanjalainen pappi, jesuiittajärjestön johtaja ja katolisen kirkon pyhimys.
Borgia oli paavi Aleksanteri VI:n pojanpojanpoika, Aragonian kuningas Ferdinand Katolilaisen pojantyttärenpoika ja herttua Juan Borgian poika. Hänestä tuli herttua 33-vuotiaana ja hän eli vaimonsa Eleanor de Castron ja kahdeksan poikansa kanssa kunnes hänen vaimonsa kuoli. Hän rupesi jesuiitaksi ja hänet vihittiin papiksi vuonna 1551, minkä jälkeen hänestä tuli menestyksekäs saarnaaja. Borgialle annettiin vastuu jesuiittojen lähetystyöstä Länsi-Intiassa ja Itä-Intiassa. Tultuaan jesuiittojen johtajaksi vuonna 1565 hän perusti lähetysasemia Floridaan, Uuteen-Espanjaan ja Peruun. Borgia uudisti jesuiittoja niin paljon, että häntä pidettiin yhteisön toisena perustajana. Hän teki yhteistyötä paavi Pius V:n ja pyhän Carlo Borromeon kanssa vastauskonpuhdituksessa. Borgia kuoli 30. syyskuuta 1572 Ferrarassa palattuaan kaksi päivää aiemmin apostoliselta matkalta Espanjasta.
Francisco Borgia on Portugalin suojeluspyhimys ja suojeluspyhimys maanjäristyksiä vastaan. Hänen muistopäiviään ovat 30. syyskuuta, 3. lokakuuta ja 10. lokakuuta. Häntä on muistettu roomalaiskatolisessa messussa seuraavalla latinankielisellä kollehtarukouksella:
Äijänpäivänjärvi

Äijänpäivänjärvi on kapea ja saareton metsäjärvi Lieksan pohjoisosassa Pohjois-Karjalan maakunnassa. Sen pinta-ala on 53 hehtaaria. Etäisyys Joensuusta on 114 kilometriä pohjoiseen.
Maantiede.
Äijänpäivänjärven pituus etelästä pohjoiseen on 2,5 kilometriä. Järven eteläinen osa on selvästi keskiosaa kapeampi, järven pohjoinen osa kaartuu kaventuen kohti koillista. Noin neljäsosa Äijänpäivänjärvestä on vähintään kymmenen metriä syvä. Syvin kohta, 21 metriä, sijaitsee järven keskiosassa.
Äijänpäivänjärven itärannalla kohoaa Äijänpäivänvaara, jonka huippu on yli 220 metriä merenpinnan yläpuolella. Järven kaakkoisella rannalla kohoaa Pieni Äijänpäivänvaara, jonka huippu on yli 200 metriä merenpinnan yläpuolella. Järven itäpuolella on suomaata (Korkeansärkänsuo, Suurisuo). Järven pohjoinen ranta rajautuu Tolkeenvaaran luonnonsuojelualueeseen.
Äijänpäivänjärvi laskee järven etelärannalta alkavaa Äijänpäivänpuroa lounaaseen Issakkajärveen.
Äijänpäivänjärven vesitilavuus on 3 259 000 kuutiometriä.
Äijänpäivänjärvi (04.484.1.013) kuuluu Pyörysen alueeseen (04.484), joka on kolmannen jakovaiheen vesistö Vuoksen vesistössä (04).
Kalliojärvi (Lieksa, Ruosmanjoen valuma-alue)

Kalliojärvi on kapea ja saareton metsäjärvi Lieksan pohjoisosassa Pohjois-Karjalan maakunnassa. Sen pinta-ala on 34,1 hehtaaria. Etäisyys Joensuusta on 100 kilometriä pohjoiseen.
Maantiede.
Kalliojärven pituus lännestä itään on 2,6 kilometriä. Järven leveys vaihtelee noin sadasta metristä runsaaseen kahteen sataan metriin. Yli kolmasosa Kalliojärvestä on vähintään kymmenen metriä syvä. Syvin alue sijaitsee järven länsipuoliskolla, järven läntisin ja itäisin osa on melko matalaa.
Kalliojärven etelärannalla on jyrkänteitä ja maasto kohoaa yli 40 metriä järven pintaa korkeammalle. Kalliojärveen virtaa tulouoma kaakosta. Kalliojärvi laskee Ruosmanjokea länteen Polvilampeen (142,4 mpy), joka laskee etelään.
Kalliojärven vesitilavuus on 2 803 000 kuutiometriä.
Kalliojärvi (04.489.1.016) kuuluu Ruosmanjoen valuma-alueeseen (04.489), joka on kolmannen jakovaiheen vesistö Vuoksen vesistössä (04). Toinen jakovaihe on Viekijoen valuma-alue (04.48) ja ensimmäinen on Pielisen reitin valuma-alue (04.4). Ruosmanjoen valuma-alueeseen kuuluu 24 vähintään hehtaarin laajuista järveä. Laajimmat ovat Ruosmanjärvi, Pieni Ruosmanjärvi ja Kalliojärvi.
Lieksassa on muitakin Kalliojärviä. Kaksi niistä sijaitsee Ruunaanjärven alueella ja yksi Palkinjoen valuma-alueella.
Daavid islaminuskossa

Daavid islamissa on muunneltu hahmo Vanhassa testamentissa esiintyvästä Juudaa ja koko Israelia hallinneesta kuningas Daavidista, jonka kerrotaan eläneen tuhat vuotta ennen Kristusta. Islamissa Daavid () on kuninkaan lisäksi Israelin profeetta ja Jumalan lähettiläs, jonka saama kirja on "Psalttari" ("al-Zabur") (”Daavidille me annoimme Psalttarin”, Koraani 4:163).
Islamilaiset varhaislähteet.
Daavid mainitaan Koraanissa yksitoista kertaa, ja hänestä kerrotaan joukko tarinoita. Toinen varhainen lähde on ibn Ishaqin (k. 767) "Sirat rasul Allah", ensimmäinen ja kauan sitten kadonnut elämäkerta profeetta Muhammedista ja muista profeetoista. Sen ensimmäinen osa, "Kitab al-Mubtada" kattoi maailman varhaishistorian ja sisälsi Raamattuun ja Koraaniin perustuvan kuvauksen Daavidista. Arabisti Gordon Darnell Newby on ennallistanut tämän kuvauksen nojautumalla al-Tabarin (k. 923) historiateokseen ("Tarikh") ja Koraanin eksegetiikkaa koskevaan teokseen ("Tafsir"). Ibn Ishaqin teos oli vielä al-Tabarin käytössä. 
Useat kymmenet 800-luvulla kootut "hadithit" kertovat, mitä Muhammed on lausunut Daavidista.
Elämäkertaa.
Islamilaiset tarinat poikkeavat eräissä kohdin Raamatun kertomuksista. Muslimit muistavat Daavidin henkilönä, joka keksi haarniskan: "Me opetimme häntä myös valmistamaan teille haarniskoja suojaksi taisteluissanne. Mutta oletteko siitä kiitollisia?" (Koraani 21:80) Nuorukaisena Daavid voitti Jalutin (Goljat), ja tämän takia kuningas Talut (Saul) antoi hänelle tyttärensä ja puoli valtakuntaa. Islamilaisen historian mukaan Daavid eli kuninkaan kanssa 40 vuotta ja sen jälkeen vielä seitsemän vuotta.
Haukijärvi (Suomussalmi)

Haukijärvi on syvyyssuhteiltaan epäyhtenäinen ylänköjärvi Suomussalmella Kainuun koillisosassa. Sen pinta-ala on kaksi neliökilometriä. Etäisyys Kajaanista on 135 kilometriä pohjoiskoilliseen.
Maantiede.
Etäisyys Haukijärven länsiosan Kontaisenlahden rannalta koillisosan Kuokkalahden rannalle on 2,7 kilometriä. Länteen suuntaava Haukiniemi erottaa järven koillisosaa pääaltaasta. Koillisosa jakautuu useisiin pieniin lahtiin. Haukiniemen eteläpuolella sijaitsee suultaan avoin Korealahti, jonka eteläpuolella sijaitsee järven kaakkoisosan muodostava Etelälahti. Yli kahdeksasosa Haukijärvestä on vähintään kymmenen metriä syvä. Syvät alueet sijaitsevat järven länsi- ja pohjoisosassa, järven keskiosa on matala.
Haukijärven saariluku on kaksi. Saarista laajempi on noin 20-aarinen Kumpusaari, joka sijaitsee järven länsiosassa. Saarista pienempi on alle aarin laajuinen luoto.
Haukijärven rannat ovat metsä- ja suomaata. Järven luoteispuolella on metsälampia, joita erottaa Haukijärvestä alle sata metriä leveät kannakset. Etelärannalla on kyläasutusta. Haukijärvi laskee järven koillisosan Haukikapean kautta itään Siikajärveen, jonka koillispuolella on Pieni-Peranka ja Iso-Peranka.
Haukijärven vesitilavuus on 11 496 000 kuutiometriä.
Haukijärvi (59.584.1.014) kuuluu Iso-Perangan alueeseen (59.584), joka on kolmannen jakovaiheen vesistö Oulujoen vesistössä (59). Toinen jakovaihe on Lounajoen valuma-alue (59.58) ja ensimmäinen on Kiantajärven reitin valuma-alue (59.5).
Tom Parker Bowles

Thomas ”Tom” Parker Bowles (s. 18. joulukuuta 1974) on brittiläinen ruokatoimittaja ja -kriitikko, joka on kirjoittanut keittokirjoja ja esiintynyt television kokkiohjelmissa. Hän on kuningatar Camillan (ent. Camilla Parker Bowles) ja Andrew Parker Bowlesin esikoispoika. Kuningas Charles III on hänen isäpuolensa ja kummisetänsä. Parker Bowlesilla on myös sisko Laura Lopes.
Parker Bowles meni vuonna 2005 naimisiin muotitoimittaja Sara Buysin kanssa, mutta he erosivat 2018. Liitosta heille syntyi kaksi lasta: Lola (s. 2007) ja Freddy (s. 2010).
Frank (opiskelijakortti)

Frank on suomalainen opiskelijakortti toisen asteen ja korkea-asteen opiskelijoille. Frank perustettiin vuonna 2013 ja vuonna 2016 julkaistiin digitaalinen opiskelijakortti Frank App.
Historia.
Frank perustettiin vuonna 2013 Suomen ylioppilaskuntien liiton, Suomen lukiolaisten liiton, Suomen opiskelijakuntien liiton, Suomen ammattiin opiskelevien liiton ja Helsingin yliopiston ylioppilaskunnan omistaman HYY-Yhtiöiden yhteistyönä vuosina 2006–2013 toimineen Lyyra-opiskelijakortin liiketoimintojen pohjalta.
Helmikuussa 2022 ilmoitettiin, että Oy Frank Students Ab:n omistaneet Suomen ylioppilaskuntien liitto, Suomen lukiolaisten liitto, Suomen opiskelijakuntien liitto, Suomen ammattiin opiskelevien liitto – Sakki ja Kilroy Travels myivät yrityksen ruotsalaiselle Mecenat Holding AB:lle.
Theo, wir fahr’n nach Lodz

Theo, wir fahr'n nach Lodz on Vicky Leandrosin levyttämä iskelmä vuodelta 1974. Sen pohjana on Artur Marcell Weraun säveltämä ja Fritz Löhner-Bedan sanoittama sävelteos "Rosa, wir fahr'n nach Lodz", joka julkaistiin ensimmäisen maailmansodan aikana. Vicky Leandrosin uustulkinnan sanoitti Klaus Munro. Teos julkaistiin seitsentuumaisena vinyylisinglenä b-puolenaan "Du und ich und der Himmel". Se pysyi Saksan musiikkilistoilla puoli vuotta. Popkultur-julkaisu määritteli teoksen Saksan parhaimpien 1970-luvulla julkaistujen iskelmäkappaleiden joukkoon.
"Theo, wir fahr'n nach Lodz" -kappaleen historia ulottuu aina kolmikymmenvuotiseen sotaan saakka. 1800-luvulla siitä syntyi versio, joka viittaa puolalaiseen Łódźin kaupunkiin, joka tuolloin eli voimakasta teollistumisen kautta. Laulun kertojaminä on kyllästynyt maalaiselämään ja päättää muuttaa suurkaupungin sykkeeseen. Maalaiskylä jossa hän asuu on tekstin mukaan "Gott verlassenes Dorf, nur Heu und Torf" eli "Jumalan hylkäämä kylä, vain heinää ja turvetta".
Ensimmäisen maailmansodan aikaisen version "Rosa" viittaa Škodan valmistamaan 30,5 senttimetrin tykkiin.
Savyntsi

Savyntsi () on kaupunkityyppinen taajama Harkovan alueella Ukrainassa. Se sijaitsee Donetsin pohjoisrannan läheisyydessä. Paikkakunnan kautta kulkee rautatie (osuus Zmijiv – Izjum) ja siellä on rautatieasema. 
Vuonna 2021 taajamassa oli 5 266 asukasta. 
Taajama kuului vuoteen 2020 saakka Balaklijan piiriin. Ukrainan heinäkuun 2020 aluehallinnollisessa uudistuksessa taajama liitettiin osaksi laajennettua Izjumin piiriä.
Hessenin suurherttuakunta

Hessenin suurherttuakunta () oli valtio nykyisen Hessenin osavaltion alueella Reinin rannalla Saksassa. Se oli olemassa vuosien 1806 ja 1918 välillä.
Erotuksena Hessenin vaaliruhtinaskunnasta eli Hessen-Kasselista maasta käytettiin täsmennystä Hessen-Darmstadt maan pääkaupungin mukaan. 
Historia.
Suurherttuakunta perustettiin vuonna 1806, jolloin Hessen-Darmstadtin maakreivikunta erosi Pyhästä saksalais-roomalaisesta keisarikunnasta ja liittyi Reinin liittoon. Valtio liittyi Saksan keisarikuntaan 1871. Weimarin tasavallan perustamisen myötä monarkia lakkautettiin myös Hessen-Darmstadtissa ja Hessenin kansanvaltio perustettiin suurherttuakunnan seuraajaksi.
Australian Strategic Policy Institute

Australian Strategic Policy Institute (ASPI) on puolueeton australialainen ajatushautomo. Se tuottaa asiantuntijalausuntoja australialaisten ja ulkomaalaisten johtajien käyttöön. Australian Strategic Policy Institute on tullut auktoritatiiviseksi ja laajalti siteeratuksi toimijaksi varsinkin indopasifisen alueen strategista politiikkaa koskevan keskustelun alueella.
Australian Strategic Policy Instituten perusti Australian hallitus vuonna 2001. Sitä on osittain rahoittanut Australian puolustusministeriö.
Hearts of Soul

Hearts of Soul, tunnettu myös nimillä Dream Express ja LBS, oli alankomaalais-belgialainen yhtye. Yhtyeen muodostivat alun perin indonesialaissyntyiset alankomaalaiset sisarukset Bianca (s. 30. kesäkuuta 1950), Patricia (12. toukokuuta 1952 – 15. toukokuuta 1996) ja Stella Maessen (s. 6. elokuuta 1953). Belgialainen laulaja Luc Smets liittyi yhtyeeseen vuonna 1975.
Ura.
Maessenin sisarukset aloittivat uransa vuonna 1969 alankomaalaisen laulaja Rob de Nijsin taustalaulajina Alankomaiden euroviisukarsintana toimineessa Nationaal Songfestival -laulukilpailussa. Myöhemmin samana vuonna yhtye julkaisi debyyttialbuminsa "Hearts Of Soul".
Yhtye voitti vuonna 1970 alankomaalaisen Nationaal Songfestival -laulukilpailun kappaleella "Waterman" ja valikoitui näin Alankomaiden edustajaksi saman vuoden Eurovision laulukilpailuun. Tuohon aikaan kuitenkin Eurovision laulukilpailun säännöt sallivat vain sooloartistien ja duettojen osallistumisen, joten virallisesti Patricia edusti Alankomaita Eurovision laulukilpailussa, ja Bianca ja Stella toimivat taustalaulajina. Kansainvälisessä Eurovision laulukilpailussa yhtye sijoittui seitsemänneksi 12 kilpailijan joukosta.
Vuodesta 1971 yhtye toimi sessiomuusikkoina eri artisteille kuten Dusty Springfieldille ja Rika Zaraïlle. Sisarukset muuttivat vuonna 1973 Belgiaan, jossa Luc Smets liittyi yhtyeeseen vuonna 1975. Samalla yhtye vaihtoi nimekseen Dream Express. Yhtye voitti belgialaisen Eurosong-laulukilpailun vuonna 1977 kappaleella "A Million In One, Two, Three". Samalla yhtye valikoitui Belgian edustajaksi saman vuoden Eurovision laulukilpailuun. Kansainvälisessä Eurovision laulukilpailussa yhtye sijoittui seitsemänneksi 18 kilpailijan joukosta.
Patrician lähdettyä yhtyeestä yhtye muutti nimekseen LBS vuonna 1979. Yhtye hajosi vuonna 1981.
Knud Østergaard

Knud Østergaard (21. maaliskuuta 1922 – 27. marraskuuta 1993) oli tanskalainen konservatiivisen kansanpuolueen poliitikko. Hän istui kansankäräjillä vuosina 1964–1973 ja 1981–1990 sekä toimi Tanskan puolustusministerinä vuonna 1971 ja liikenneministerinä 1989–1990.
Tuhtihaarakas

Tuhtihaarakas ("Ramaria boreimaxima") on keltahaarakkaiden sukuun kuuluva sieni. Se on suurin Suomessa esiintyvistä suvun lajeista. Se voi painaa monta kiloa ja sen valkoinen jalka on tuhti. Laji kasvaa kuivilla mäntykankailla. Se on vanhana kitkerä, mutta nuorena hyvä ruokasieni.
Aloha ‘Oe

Aloha ‘Oe () on yksi kuningatar Lili‘uokalanin tekimistä lauluista ja lienee niistä myös tunnetuin. Laulu on tehty vuonna 1878. Kertoman mukaan Lili‘uokalani sai inspiraation lauluun ollessaan ratsastamassa O‘ahun itärannikolla, jossa hän näki pariskunnan eroavan. Se tunnetaan maailmalla haikeana hyvästelylauluna, mutta Lili‘uokalanille sen on uskottu olevan myös myöhemmin olleen kuvaus kuningaskuntansa menetyksestä vuonna 1893, kun Yhdysvallat otti Havaijin haltuunsa.
Laulusta ovat tehneet omat tulkintansa mm. Elvis Presley "Sininen Havaiji" -elokuvassa.
Sanat.
1. Haʻaheo ka ua i nā pali
Ke nihi aʻela i ka nahele
E hahai (uhai) ana paha i ka liko
Pua ʻāhihi lehua o uka
Kerto: 
Aloha ʻoe, aloha ʻoe
E ke onaona noho i ka lipo
One fond embrace,
A hoʻi aʻe au
Until we meet again
2. ʻO ka haliʻa aloha i hiki mai
Ke hone aʻe nei i kuʻu manawa
ʻO ʻoe nō kaʻu ipo aloha
A loko e hana nei
3. Maopopo kuʻu ʻike i ka nani
Nā pua rose o Maunawili
I laila hiaʻai nā manu
Mikiʻala i ka nani o ka lipo
Lähde:
Ilmastonmuutos Espanjassa

Ilmastonmuutos lisää Espanjassa kuivuutta, myrskyjä ja nostaa vuoden keskilämpötilaa niin maalla kuin ympäröivillä merialueillakin. Maata on kuvattu ilmastonmuutoksen vaaravyöhykkeeksi siksi, koska ilmastonmuutos on vaikuttanut alueella jo paljon.
Vuonna 2020 Espanjan vuoden keskilämpötila oli 1,7 °C korkeampi kuin vuosina 1850–1900. Mikäli lämpötila kohoaa samaa tahtia jatkossakin, se tulee kohoamaan vuoteen 2100 mennessä vielä 5 °C. Jo 2 °C lämpeneminen tekisi suuressa osassa Espanjaa ilmastosta samanlaisen kuin Pohjois-Afrikassa. Vuodet 2017 ja 2020 olivat 1960-luvun jälkeen Espanjan kuumimmat, vaikka tavallisesti La Niña -merivirta viilentää maan ilmastoa. Myös kesän helleaallot ovat lisääntyneet ja pidentyneet. Onkin odotettavissa, että Espanjassa kesät kuumenevat ilmastonmuutoksen myötä enemmän kuin talvet.
Espanjaa ympäröivän merialueen pintaveden keskilämpötila oli vuonna 2020 0,5 °C tavallista korkeampi ja toiseksi korkein koskaan. Merenpinnan kohoaminen saattaa tehdä Espanjan myrskyistä ja rantojen aalloista vaarallisempia. Etenkin Pohjois-Espanjan alueella myrskyt saattavat lisääntyä. Rannikon eroosio saattaa myös lisääntyä, mikä oli nähtävissä Pohjois-Espanjassa jo vuonna 2019. Eroosio vaikuttaisi rannikon rakennuksiin ja turismiin.
Tutkijat odottavat, että Espanjan sademäärä vähenee samaan aikaan kuin lämpötila kohoaa. Se saattaa johtaa aavikoitumiseen laajoilla alueilla maata ja maatalouden vaikeutumiseen. Kuivuus vaikuttanee etenkin Etelä-Espanjaan, joskin vuonna 2022 jopa 75 % Espanjasta oli vaarassa aavikoitua. Maatalouden vaikeutuminen pienentäisi Espanjan bruttokansantuotetta.
Mariina Niittymäki

Mariina Niittymäki on laulaja-lauluntekijä. Hänet tunnetaan, paitsi teatterimusiikin säveltäjänä, myös taustastaan iskelmä­genressä SMORK-voiton kahmaisseen In The Mood -yhtyeen perustaja­jäsenenä ja ensimmäisenä laulajana. Niittymäki on säveltänyt ja sanoittanut lauluja useille kokoonpanoille ja artisteille sekä teatteri­produktioille, mutta myös kokoonpanoille, joissa hän itse vaikuttaa. Kevyttä jazzlinjaa vaaliva Niitty- &amp; Kytömäki julkaisi sävellettyä klassikkorunomateriaalia sisältävän "Kuningasten Kunnioiksi"- albumin alkuvuodesta 2023.
Oskil

Oskil () eli Oskol () on 472 kilometriä pitkä Donetsin vasemmanpuoleinen sivujoki. Se virtaa Venäjän Kurskin ja Belgorodin alueiden sekä edelleen Ukraina Harkovan alueen itäosien läpi. Oskilin valuma-alueen laajuus on 14 890 neliökilometriä.
Joki saa alkunsa Timin piirissä Venäjän Kurskin alueella Keski-Venäjän tasankoon kuuluvalta seudulta, lampareesta noin kahdeksan kilometriä Timin kylän itäpuolelta. Joki virtaa yleensä 30–40 metrin levyisenä ja 2,5–3 metriä syvänä (suurin syvyys noin 10 m). Joen vesi on paljolti peräisin lumen sulamisesta ja sateesta. Jääaika kestää marraskuusta maaliskuulle. Joen alajuoksulla on Oskilin tekojärvi () ja sen padolla Oskilin vesivoimalaitos. Oskil yhtyy Donetsiin noin 17 kilometriä Izjumin kaakkoispuolella.
Pääjuoksun paikkakuntia.
Venäjä:&lt;br&gt;
Ukraina: